1. Предмет:

Настоящите официални правила („Правилата“) определят реда и условията за провеждане на дарителска кампания „С грижа към българското семейство“ („Кампанията“) и уреждат отношенията между Организатора и физическите лица - участници в Кампанията.

2. Организатор на Кампанията: Фондация „Грижа, ЕИК 206169799, със седалище и адрес на управление в гр. София, п.к. 1000, р-н Триадица, ул. „Княз Борис I № 100, ет. 1, ап.3; имейл адрес foundation.grizha@gmail.com (“Фондация/та“, „Организатор“).

3. Цел на Кампанията:

Целта на Кампанията е да бъдат подпомогнати четири двойки с репродуктивни проблеми. Помощта ще бъде осигурена чрез дарение на еднократна процедура за инвитро оплождане в една от клиниките, декларирали желание да участват в настоящата Кампания, съобразно приетите правила.

4. Срок и територия на провеждане на Кампанията:

Кампанията се провежда в периода от 00.00 ч. на 10.11.2021г. до 23.59 ч. на 10.01.2022 г., включително. („Период на провеждане“). Организаторът ще информира участниците със съобщение на сайта си по т.9.1. при всяка промяна в условията.

5. Участници в Кампанията:

Семейства или лица, живеещи на семейни начала, с репродуктивни проблеми, желаещи извършване на дейности по асистирана репродукция.

6. Механизъм на Кампанията:

Кандидатите за финансиране по Програмата следва да отговарят на следните изисквания:

6.1 Да са на възраст до 45 години;

6.2. Да са семейство или партньори във фактическо съжителство;

6.3 Да нямат дете, като двойка;

6.4 Да не са в кръвно родство по права линия и по съребрена линия до четвърта степен помежду си;

6.5. Да не са под запрещение;

6.6 Стойности на анти-мюлеров хормон при жената да бъдат над 0.5ng/ml

6.7. Да разполагат с разширена спермограма по Крюгер.

С кампанията не се финансира втори и следващ опит на едно и също семейство или двойка.

Кандидатите, участващи в кампанията „С грижа към българското семейство“ (семейство или двойка), подават заявление по образец, съгласно приложение №1., към което прилагат:

1.Копие от акт за граждански брак или декларация за фактическо съжителство, съгласно приложение №2;

2.Резултат от лабораторно изследване на анти-мюлеров хормон при жената, отговарящ на референтните стойности по т.6.6.

3.Резултат от разширена спермограма по Крюгер;

4. При нужда може да се прилага или изисква и друга допълнителна медицинска документация, имаща отношение към процедурите по асистирана репродукция, съобразена от лекар по Наредба №28. Епикриза, в която задължително следва да фигурират индикациите за извършване на асистирана репродукция. Епикризата се издава след задължително изследване и консултиране на жената с кардиолог и мамолог и др.

5. Декларация, удостоверяваща:

а) информирано съгласие с условията и реда на Програмата;

б) липсата на кръвно родство по права линия и по съребрена линия до четвърта степен между заявителката и нейния партньор;

в) че лицата не са поставени под запрещение.

6. Декларация, съгласно Приложение № 3, удостоверяваща доброволното предоставяне на лични данни.

Медицинската документация, посочено по-горе, следва да е подготвена от лечебно заведение, получило разрешение за дейности по асистирана репродукция съгласно чл. 131, ал. 1 от Закона за здравето.

7. Размер на дарението:

Една инвитро процедура, която ще се извърши след провеждането на жребий, включваща:

- вирусология за двамата партньори при стартиране на процедурата;

- 6 броя ехографии;

- семенен анализ по Крюгер;

- лекарства;

- пункция;

- оплождане;

-трансфер;

Не се включва замразяване на ембриони.

8. Предназначение на дарението:

Дарението по т.7 е предназначено да подпомогне семейство или двойка с репродуктивни проблеми

9. Предоставяне на дарението:

Дарението по т.7 ще бъде предоставено на общо четири семейства или двойки, определени чрез жребий.

10. Ред за провеждане на жребия.

Жребият се провежда от комисия в състав: представител на фондация „Грижа“, по един представител на клиниките, осигуряващи инвитро процедура и нотариус.

Преди провеждането на публичния жребий комисията ще подготви:

- еднакви празни непрозрачни пликове в съответствие с броя на подалите документи кандидати;

- еднакви бели листчета с изписани имената на подалите документи кандидати участници в жребия;

- 1 /една/ кутия.

В деня на жребия председателят на комисията ще покаже на присъстващите непрозрачните пликове и листовете с изписани имената на участниците.

След извършване на действията, посочени по-горе в т.10, председателят на комисията ще постави във всеки един от празните пликове по едно листче с изписаните имена на участниците в жребия, след което пликовете са затварят /залепват/.

Пликовете се поставят в кутията.

Председателят на комисията ще изтегли четири плика, ще ги отвори и ще оповести /прочете/ от листчето в изтеглените пликове имената на печелившите участници в кампания „С грижа към българското семейство“.

11. Уведомяване

Изтеглените 4 семейства/двойки с репродуктивни проблеми, участващи в кампанията „С грижа към българското семейство“, ще бъдат уведомени по електронен път и чрез обаждане по телефон, посочен от тях.

12. Лични данни:

Участниците предоставят на Организатора в хода на кампанията лични данни, които ще се съхраняват от Организатора при спазване Закона за защита на личните данни и другите приложими национални и европейски нормативни актове.

Участниците се съгласяват личните им данни, включително и чувствителни такива, да се събират, обработват и съхраняват от Организатора за целите на кампания „С грижа към българското семейство“.

Изтеглените чрез жребий кандидати се съгласяват Организатора да предоставя техни лични данни в необходим за съответните цели обем на клиниките, които участват в настоящата кампания.

Организаторът съхранява и обработва данните единствено за целите и в срока на кампанията.

13. Конфликт на интереси. Конфиденциалност

Членовете на Комисията попълват декларация за липса на конфликт на интереси, който може да повлияе върху безпристрастното и обективното изпълнение на задълженията им.

Членовете на Комисията, както и лицата, участващи при тегленото на жребий, са длъжни да не разгласяват факти и обстоятелства, станали им известни в хода на Кампанията, както и да спазват действащото в страната законодателство, регламентиращо ограниченията при работа с лични данни.

14. Други условия:

В случай че настъпят злоупотреби, нарушаване на правилата или форсмажорни обстоятелства, Организаторът си запазва правото да прекрати Кампанията, като незабавно и публично оповести това обстоятелство по начина, по който са обявени първоначално настоящите Правила.

За Периода на провеждане на Кампанията настоящите Правила са публикувани на интернет сайта на Организатора фондация „Грижа“ на адрес – [www.griza.bg](http://www.griza.bg) -, където са достъпни по начин, който позволява тяхното съхраняване и възпроизвеждане. Организаторът си запазват правото да допълва или променя настоящите Правила, като промените влизат в сила, считано от момента на тяхното оповестяване на посочения интернет сайт.

Информация за Кампанията може да бъде получена и чрез фейсбук страницата на фондацията: https://www.facebook.com/FoundationGrizha и на телефон - 0884 004 175. Цената на разговора е според абонаментния план на потребителя, определен от съответния мобилен оператор.

Настоящите Официални правила са в сила от началото на Кампанията и са задължителни за всички участници.